/* KOM/2010/0558 v konečnom znení */ SPRÁVA KOMISIE EURÓPSKEMU PARLAMENTU 28. výročná správa o antidumpingových, antisubvenčných a ochranných opatreniach Európskej únie (2009) SEK(2010) 1194





[pic] | EURÓPSKA KOMISIA | Brusel, 13.10.2010 KOM(2010) 558 v konečnom znení SPRÁVA KOMISIE EURÓPSKEMU PARLAMENTU 28. výročná správa o antidumpingových, antisubvenčných a ochranných opatreniach Európskej únie(2009)SEK(2010) 1194 SPRÁVA KOMISIEEURÓPSKEMU PARLAMENTU 28. výročná správa o antidumpingových, antisubvenčných a ochranných opatreniach Európskej únie (2009) Úvod Táto správa za rok 2009 sa predkladá Európskemu parlamentu na základe jeho rezolúcie zo 16. decembra 1981 o antidumpingových opatreniach Európskej únie a správy jeho Výboru pre priemysel, zahraničný obchod, výskum a energetiku. Táto krátka správa poskytuje prehľad o hlavných otázkach v roku 2009 a tak ako v predchádzajúcich rokoch je k nej pripojený podrobnejší pracovný dokument útvarov Komisie spolu s podrobnými prílohami. Táto správa má rovnakú všeobecnú štruktúru ako pracovný dokument vrátane všetkých jej kapitol, čím sa umožňuje ľahké vyhľadávanie komplexnejších informácií. Táto správa a plné znenie pracovného dokumentu sú tiež k dispozícii verejnosti na webovej stránke: http://ec.europa.eu/trade/issues/respectrules/anti_dumping/legis/index_en.htm 1. PREHľAD PRÁVNYCH PREDPISOV Antidumpingové (AD), antisubvenčné (AS) a ochranné (safeguard – SFG) prešetrovania sa vykonávajú na základe základných nariadení Rady. Prehľad existujúcich právnych predpisov sa nachádza v pracovnom dokumente. Na základné AD a AS texty sa bude ďalej odkazovať ako na „základné nariadenie(-a)“. 2. ZÁKLADNÉ POJMY Kapitola 2 v pracovnom dokumente poskytuje prehľad o terminológii a postupoch používaných pri prešetrovaniach nástrojov na ochranu obchodu. 3. PRESKÚMANIE NOO – čAS NA ÚVAHU SA ZAčAL Preskúmanie NOO iniciované v roku 2006 („proces Zelenej knihy“) je aj naďalej pozastavené z dôvodu evidentného nedostatku konsenzu medzi členskými štátmi a Európskym parlamentom. Napriek tomu sa EÚ stále domnieva, že pravidelné preskúmanie pomôže zabezpečiť, aby boli nástroje EÚ určené na ochranu obchodu naďalej účinné v reakcii voči nespravodlivým obchodným praktikám. Zámerom Komisie je vrátiť sa k otázke, či je možné naše nástroje ešte viac zdokonaliť. V tejto súvislosti komisár pre obchod počas vypočúvania pred Európskym parlamentom v roku 2009 uviedol, že privíta diskusiu na túto tému, ale skôr ako sa otvorí, musia byť splnené určité podmienky. Jedným z dôležitých prvkov by mali byť očakávané výsledky týkajúce sa NOO, ktoré vyplynú z rokovaní o rozvojovej agende WTO z Dauhy. Takýto názor má väčšina zainteresovaných strán. Medzitým sa približne v polovici roku 2009 po intenzívnej a tematicky rozsiahlej fáze konzultácií Komisia a členské štáty dohodli na spôsoboch zlepšenia transparentnosti prešetrovaní ochrany obchodu. Navrhované opatrenia (napr. vylepšenie webovej stránky NOO, osobitná pomoc pre MSP, zlepšenie zverejňovania atď.) je možné realizovať bez akýchkoľvek zmien v právnych predpisoch, pričom ukončenie ich úplnej implementácie sa predpokladá v roku 2010. 4. ŠTATÚT TRHOVÉHO HOSPODÁRSTVA (ŠTH) PRE CELÚ KRAJINU Na účely antidumpingových prešetrovaní sa môže za úplne trhové hospodárstvo pokladať krajina vtedy, ak spĺňa päť kritérií, ktoré sú podrobnejšie opísané v pracovnom dokumente pripojenom k tejto správe. Počas roku 2009 útvary Komisie pokračovali v hodnotení žiadostí o ŠTH pre celú krajinu z Číny, Vietnamu, Arménska, Kazachstanu a Mongolska. Všetkých päť krajín v priebehu roka poskytovalo dodatočné informácie na podporu svojich požiadaviek a ich žiadosti sú v rôznych štádiách posudzovania. V máji 2009 sa orgány Bieloruskej republiky obrátili na Komisiu s oficiálnou žiadosťou o pridelenie štatútu trhového hospodárstva. Komisia začne ich žiadosť posudzovať hneď potom, ako bude predložená úplná dokumentácia. Okrem série dvojstranných rokovaní s príslušnými krajinami sa v júli 2009 uskutočnilo v Bruseli v príjemnej a konštruktívnej atmosfére 9. zasadanie pracovnej skupiny ŠTH pre Čínu. Návrh Komisie vypracovať štúdiu účtovných postupov v Číne bol nakoniec Čínou schválený v jeseni 2009. Dokumentáciu k príslušnej verejnej súťaži uverejnila Komisia na konci roku 2009. Výsledky uvedenej štúdie budú k dispozícii koncom roku 2010. V druhej polovici roku 2009 začala Komisia pracovať na ďalšej predbežnej hodnotiacej správe ŠTH pre Čínu, ktorá mala byť odovzdaná začiatkom roku 2010. V apríli 2009 Komisia opätovne zdôraznila svoju pripravenosť uskutočniť ďalšiu overovaciu misiu v Mongolsku. Mongolsko reagovalo na návrh Komisie pozitívne a začalo rokovať o jej podmienkach. V auguste 2009 Komisia zaslala vláde Kazachstanu ďalšie otázky týkajúce sa aktuálneho vývoja právnych predpisov, ktorý by mohol ovplyvniť náklady a ceny na účely antidumpingových prešetrovaní. V roku 2009 dokončili útvary Komisie prvú hodnotiacu správu o ŠTH pre Arménsko a v decembri 2009 ju predložili Rade. Zo správy vyplynulo, že Arménsko dosiahlo v určitých oblastiach výrazný pokrok, pričom splnilo dve z piatich kritérií na pridelenie ŠTH. Na konci roku 2009 bola pred dokončením druhá hodnotiaca správa o Vietname. 5. NÁSTROJE OCHRANY OBCHODU – STRATÉGIA O SUROVINÁCH NOO poskytujú určité prostriedky na zvládnutie niektorých následkov skresľovania v dodávkach surovín v súlade so všeobecnou obchodnou politikou Komisie týkajúcou sa surovín. V roku 2009 boli uložené konečné antidumpingové opatrenia týkajúce sa spojovacích materiálov s pôvodom v Číne. V súvislosti s týmto prešetrovaním požiadalo o trhovohospodárske zaobchádzanie päť čínskych spoločností, ktoré boli súčasťou vzorky. Všetkým piatim spoločnostiam bolo však THZ zamietnuté z dôvodov, že náklady hlavného vstupného materiálu, oceľového valcovaného drôtu, neodrážali v podstate trhové hodnoty, ako to vyžaduje článok 2 ods. 7 písm. c) základného nariadenia. Išlo o prvý prípad zamietnutia THZ z uvedených dôvodov. Existencia spomínaných skresľovaní je zohľadnená aj pri posudzovaní žiadostí o štatút trhového hospodárstva (ŠTH) v prípade krajín bez trhového hospodárstva. V tejto súvislosti sa skúma úloha príslušnej krajiny, pokiaľ ide o jej zasahovanie do trhu a akékoľvek politiky, ktoré vedú ku skresleným cenám surovín. 6. INFORMAčNÉ A KOMUNIKAčNÉ čINNOSTI/DVOJSTRANNÉ KONTAKTY 6.1. Malé a stredné podniky (MSP) Komisia si je vedomá významnej úlohy, ktorú MSP zohrávajú v hospodárstve EÚ. Komisia si je takisto vedomá skutočnosti, že pre MSP, ktoré v prešetrovaniach ochrany obchodu iniciovaných Komisiou vystupujú buď ako výrobcovia z Únie, alebo ako dovozcovia či používatelia, prípadne ako vývozcovia v prešetrovaniach iniciovaných tretími krajinami, nie je účasť na týchto prešetrovaniach jednoduchá. Linka pomoci v oblasti ochrany obchodu pre MSP bola zriadená vzhľadom na komplexnosť konaní týkajúcich sa NOO, najmä pre MSP, z dôvodu ich malej veľkosti a fragmentácie. Jej úlohou je riešiť osobitné otázky a problémy MSP týkajúce sa NOO, či už všeobecného charakteru alebo týkajúce sa jednotlivých prípadov. Časť webovej stránky o NOO je venovaná MSP a odkazuje na kontaktné body linky pomoci v oblasti ochrany obchodu. V roku 2009 bola táto webová stránka úplne prepracovaná tak, aby bola prístupnejšia a ľahšie použiteľná, najmä pre MSP. V roku 2009 tieto kontaktné body dostali množstvo žiadostí o informácie, ktoré sa okamžite riešili. Tieto žiadosti sa vzťahovali na postupy aj obsah konaní týkajúcich sa NOO. Koncom roka 2009 iniciovala Komisia vypracovanie štúdie na identifikáciu potrieb MSP v 27 členských štátoch EÚ pri podávaní sťažností, prípadne pri účasti na prešetrovaniach ochrany obchodu v úlohe dovozcu alebo používateľa. Súčasťou výsledkov tejto štúdie by mali byť aj osobitné návrhy akým spôsobom by Komisia mohla lepšie pomáhať MSP vo všetkých oblastiach takýchto prešetrovaní. Zmluvný dodávateľ bol vybraný a záverečná správa o štúdii by mala byť pripravená v poslednom štvrťroku 2010. 6.2. Dvojstranné kontakty / informačné opatrenia – odvetvie a tretie krajiny Na rok 2009 bol naplánovaný seminár pre úradníkov z tretích krajín na tému ochrany obchodu, ktorý sa však musel presunúť na rok 2010. Napriek tomu sa v roku 2009 uskutočnilo niekoľko dvojstranných stretnutí s viacerými tretími krajinami vrátane Číny, Kórey a Ukrajiny venovaných diskusii na rôzne témy súvisiace s ochranou obchodu. Zároveň sa v roku 2009 uskutočnilo niekoľko stretnutí s kľúčovými zainteresovanými stranami a spoločnosťami vrátane série podujatí s organizáciou Business Europe (konkrétne generálneho zasadnutia všetkých najdôležitejších členov združení a niekoľkých dvojstranných stretnutí s výborom organizácie Business Europe pre obchodnú politiku), ako aj jednodňový seminár s najdôležitejšími združeniami dovozcov a distribútorov, ktorý sa konal v apríli 2009. 7. ÚRADNÍK PRE VYPOčUTIE Rok 2009 bol druhým úplným rokom činnosti úradníka pre vypočutie z GR pre obchod, ktorý začal svoju činnosť v apríli 2007. Úradník pre vypočutie je administratívne pridružený ku generálnemu riaditeľovi GR pre obchod, avšak koná nezávisle. Zodpovedá sa generálnemu riaditeľovi. Hlavnou úlohou úradníka pre vypočutie je zabezpečiť riadne uplatňovanie práv na obhajobu v obchodných konaniach pred Európskou komisiou. Úradník pre vypočutie takisto poskytuje poradenstvo generálnemu riaditeľovi GR pre obchod v záležitostiach týkajúcich sa náležitého postupu a v prípade potreby v akýchkoľvek záležitostiach vyplývajúcich z obchodných konaní. V roku 2009 zasahoval úradník pre vypočutie tridsať krát v 24 prípadoch a uskutočnil 14 vypočutí. Zasahoval v rôznych fázach prešetrovania – vo fáze podania sťažnosti, výberu vzorky, THP/IP, výberu porovnateľnej krajiny, v súvislosti s dočasnými opatreniami, záväzkami a v konečnej fáze. Prijímal aj žiadosti súvisiace s otázkami týkajúcimi sa takmer všetkých aspektov prešetrovania. Väčšina žiadostí o zásah úradníka pre vypočutie sa v roku 2009 týkala prístupu ku spisom s informáciami, ktoré nemajú dôverný charakter, a ich kvality. Ďalšie hlavné oblasti činnosti úradníka pre vypočutie súviseli s načasovaním a obsahom zverejnenia. V krátkom čase by mali byť schválené aktualizované „Pokyny na spoluprácu úradníka pre vypočutie a útvarov, ktoré vedú obchodné prešetrovanie“. Potom sa informácie o ich obsahu objavia na webovej stránke úradníka pre vypočutie. Krátko nato sa otvorí diskusia na tému rozhodnutia Komisie o rozsahu pôsobnosti úradníka pre vypočutie pri GR pre obchod. Ďalšie podrobnosti týkajúce sa činnosti úradníka pre vypočutie možno nájsť v pracovnom dokumente k výročnej správe. 8. Prehľad AD, AS a SFG prešetrovaní a opatrení 8.1. Všeobecne Na konci roka 2009 Európska únia uplatňovala 135 AD opatrení (pozri prílohu O) a 8 AS opatrení (pozri prílohu P). V roku 2009 sa AD alebo AS opatrenia týkali 0,6 % celkového dovozu do Európskej únie. Pripomíname, že podrobnosti o ďalej uvedených otázkach sú uvedené v pracovnom dokumente priloženom k tejto správe. Odkazy na prílohy k pracovnému dokumentu sú uvedené vedľa nadpisov. 8.2. Nové prešetrovania (pozri prílohy A až E a prílohu N) V roku 2009 sa začalo 21 prešetrovaní[1]. Dočasné clá boli uložené v 10 konaniach. Zavedením konečných ciel bolo uzavretých 10 prípadov. Bez prijatia opatrení bolo uzavretých 11 konaní. Štyrom opatreniam po 5 rokoch ich trvania automaticky uplynula platnosť. 8.3. Revízne prešetrovania Revízne prešetrovania aj naďalej predstavujú hlavnú časť práce útvarov pre NOO. V období 2005 – 2009 predstavovali 54 % všetkých začatých prešetrovaní. V tabuľke 2 v pracovnom dokumente sa uvádzajú štatistické informácie za roky 2005 - 2009. 8.3.1. Preskúmania pred uplynutím platnosti (pozri prílohu F) V článku 11 ods. 2 a v článku 18 základných nariadení sa stanovuje uplynutie platnosti opatrení po piatich rokoch, pokiaľ preskúmanie pred uplynutím platnosti nepreukáže, že by sa mali zachovať vo svojej pôvodnej podobe. V roku 2009 sa začalo 11 preskúmaní pred uplynutím platnosti. Päť preskúmaní pred uplynutím platnosti sa uzavrelo potvrdením cla na ďalšie obdobie 5 rokov. Žiadne z revíznych prešetrovaní nebolo uzatvorených ukončením opatrení. 8.3.2. Predbežné preskúmania (pozri prílohu G) V článku 11 ods. 3 a v článku 19 základných nariadení sa stanovuje preskúmanie opatrení počas obdobia ich platnosti. Preskúmania sa môžu obmedziť na aspekty dumpingu/subvencovania alebo ujmy. Počas roku 2009 sa začalo celkom 14 predbežných preskúmaní. Trinásť predbežných preskúmaní bolo uzavretých potvrdením alebo zmenou cla. Jedno prešetrovanie bolo uzavreté ukončením opatrení. 8.3.3. „Iné“ predbežné preskúmania (pozri prílohu H) V roku 2009 boli začaté dve „iné“ preskúmania, na ktoré sa nevzťahujú článok 11 ods. 3 a článok 19 základných nariadení. Šesť takýchto preskúmaní sa skončilo v roku 2009 potvrdením alebo zmenou opatrení. Okrem iného sa týkali konkrétnych činností, ktoré nasledovali po rozsudkoch súdu, po konaniach v rámci Dohovoru WTO o urovnávaní sporov, ďalej objasnenia rozsahu opatrení atď. 8.3.4. Preskúmania nových vývozcov (pozri prílohu 1) V článku 11 ods. 4 a v článku 20 základných nariadení sa stanovuje v uvedenom poradí preskúmanie „nového vývozcu” a „urýchlené” preskúmanie s cieľom stanoviť individuálne dumpingové rozpätie alebo individuálne vyrovnávacie clo pre nových vývozcov so sídlom v danej vyvážajúcej krajine, ktorí výrobok nevyvážali počas obdobia prešetrovania. Títo vývozcovia musia preukázať, že sú skutočne noví vývozcovia a že skutočne začali vyvážať do Európskej únie až po období prešetrovania. V takom prípade sa môže pre nich vypočítať individuálne clo, ktoré je zvyčajne nižšie ako clo pre celú krajinu. V roku 2009 bolo iniciovaných 6 preskúmaní nového vývozcu. 8.3.5. Absorpčné prešetrovania (pozri prílohu J) Ak existujú postačujúce informácie o tom, že po pôvodnom období prešetrovania a pred alebo po uložení opatrení sa vývozné ceny znížili, alebo že nedošlo k žiadnemu, prípadne došlo k nedostatočnému pohybu cien opätovného predaja alebo následných predajných cien dovážaného výrobku v Európskej únii, môže sa otvoriť „absorpčné“ preskúmanie s cieľom preskúmať, či opatrenie malo účinok na uvedené ceny. S cieľom zohľadniť takéto nižšie vývozné ceny je možné prepočítať dumpingové rozpätia a zvýšiť clo. Možnosť „absorpčných” preskúmaní je zahrnutá v článku 12 a v článku 19 ods. 3 základných nariadení. V roku 2009 sa nezačali ani neskončili žiadne antiabsorpčné preskúmania. 8.3.6. Prešetrovania obchádzania opatrení (pozri prílohu K) V článkoch 13 a 23 základných nariadení sa predpokladá možnosť opätovne otvoriť prešetrovania, ak bol predložený dôkaz, že sa opatrenia obchádzajú. V roku 2009 sa začalo jedno takéto prešetrovanie. Jedno prešetrovanie zamerané na obchádzanie opatrení sa uzavrelo predĺžením uplatňovania cla. 8.4. Ochranné prešetrovania (pozri prílohu L) V roku 2008 neprebiehali v EÚ žiadne ochranné opatrenia. 9. presadzovanie AD/AS opatrení 9.1. Činnosti nadväzujúce na opatrenia Činnosti nadväzujúce na platné opatrenia sa zamerali na štyri hlavné oblasti: 1) zabránenie podvodu; 2) sledovanie obchodných tokov a vývoja trhu; 3) zlepšenie účinnosti pomocou primeraných nástrojov a 4) reakcia na nekalé praktiky. Tieto činnosti umožnili útvarom pre NOO proaktívne spolupracovať s členskými štátmi na zabezpečení riadneho presadzovania opatrení na ochranu obchodu v Európskej únii. 9.2. Monitorovanie záväzkov (pozri prílohy M a Q) Monitorovanie záväzkov je súčasťou opatrení súvisiacich s presadzovaním, keďže záväzky sú formou antidumpingových alebo antisubvenčných opatrení. Komisia ich prijme, ak je presvedčená, že môžu účinne odstrániť poškodzujúce účinky dumpingu alebo subvencovania. Na začiatku roku 2009 bolo platných 46 záväzkov. Počas roku 2009 sa uskutočnili tieto zmeny portfólia záväzkov: záväzky 3 spoločností zanikli z dôvodu uplynutia platnosti opatrení, 2 záväzky boli stiahnuté Komisiou z dôvodu zistených porušení a bola prijatá jedna ponuka záväzku. Celkový počet platných záväzkov na konci roku 2009 bol teda 42. 10. Vrátenie cla (pozri prílohu U) V článkoch 11 ods. 8 a 21 ods. 1 základných nariadení sa dovozcom umožňuje žiadať náhradu príslušných vybratých ciel, keď sa preukáže, že dumpingové rozpätie/rozpätie subvencie, na základe ktorého boli zaplatené clá, sa odstránilo alebo bolo znížené na nižšiu úroveň, ako je úroveň platného cla. Počas roku 2009 bolo predložených 39 nových žiadostí o vrátenie cla. Na konci roku 2009 prebiehalo 7 prešetrovaní týkajúcich sa 25 žiadostí. Bolo prijatých 5 rozhodnutí Komisie. Tromi sa priznávalo čiastočné vrátenie cla a dvomi sa zamietli žiadosti o vrátenie cla. 7 žiadostí bolo stiahnutých. 11. Súdne preskúmanie: rozhodnutia súdneho dvora (SD) /Všeobecného súdu (VS) V roku 2009 Súdny dvor (SD) a Všeobecný súd (VS) spolu vyniesli celkom 13 rozsudkov v oblasti antidumpingových alebo antisubvenčných opatrení. Jedným z nich bol rozsudok vykladajúci iný rozsudok. Zhrnutie niektorých rozsudkov sa uvádza v pracovnom dokumente. V roku 2009 bolo predložených 17 nových prípadov, 10 na VS a 7 na SD. Zoznam AD/AS prípadov pred VS a pre SD, v ktorých sa na konci roka 2009 ešte nerozhodlo, sa nachádza v prílohe S k pracovnému dokumentu. 12. činnosti v rámci svetovej obchodnej organizácie (WTO) 12.1. Riešenie sporov v oblasti AD, AS a SFG WTO stanovuje prísny postup riešenia sporov medzi členmi WTO, ktoré sa týkajú uplatňovania dohôd WTO. V apríli 2009 sa na základe žiadosti Indie o konzultácie adresovanej EÚ cez WTO uskutočnili konzultácie týkajúce sa zavedených AD a AS opatrení pre polyetyléntereftalát (PET). Na základe žiadosti Číny o konzultácie adresovanej EÚ cez WTO sa v septembri 2009 uskutočnili konzultácie týkajúce sa zavedených AD opatrení pre spojovacie materiály zo železa alebo ocele. Ďalšie podrobnosti týkajúce sa týchto prípadov sú uvedené v pracovnom dokumente pripojenom k tejto správe. 12.2. Ďalšie činnosti WTO V roku 2009 sa skupina rokujúca o DDA pre pravidlá pravidelne stretávala s cieľom diskutovať o prepracovanom návrhu textu predsedu a o pláne subvencií pre rybné hospodárstvo. V tomto prepracovanom znení sa z antidumpingových a subvenčných textov vynechali tie najspornejšie otázky a boli nahradené „odkazmi“, ktoré zhŕňali sporné body medzi členskými štátmi pri každej konkrétnej téme. Ani v jednej z týchto tém týkajúcich sa antidumpingových a horizontálnych subvenčných oblastí nedošlo k pokroku. V oblasti rybného hospodárstva viedla skupina intenzívnu diskusiu o otázkach, ktoré sú súčasťou plánu predsedu. Hoci si členské štáty vďaka nej ujasnili stanoviská k kľúčovým otázkam, nedošlo k ich priblíženiu. Okrem týchto činností sa útvary Komisie naďalej zúčastňovali na pravidelných činnostiach výborov pre antidumping, subvencie a vyrovnávacie a ochranné opatrenia. Výbory sa stretli dvakrát na pravidelných zasadnutiach s cieľom preskúmať oznámenia a nastoliť otázky osobitného záujmu. Záver V roku 2009 došlo k miernemu nárastu počtu nových prípadov, ktoré sa začali v priebehu prechádzajúceho roka a zároveň k poklesu počtu uložených konečných opatrení. Podstatne sa znížil počet prešetrovaní ukončených bez uloženia opatrení a dvojnásobný počet dočasných opatrení uložených v predchádzajúcom roku. Pokiaľ ide o preskúmania, počet iniciovaných preskúmaní sa výrazne zvýšil, kým počet ukončených preskúmaní zaznamenal výrazný prepad v porovnaní s údajmi za rok 2008. Rok 2009 priniesol zlepšenia v oblasti transparentnosti prešetrovaní ochrany obchodu. Komisia začala s implementáciou niekoľkých iniciatív, ktoré boli odsúhlasené po konzultáciách s členskými štátmi. Okrem iného išlo o vylepšenie webovej stránky NOO, o osobitnú pomoc pre MSP a o zlepšenie zverejňovania. Toto úsilie bude pokračovať. [1] V tabuľke 1 v pracovnom dokumente sa uvádzajú štatistické informácie týkajúce sa nových prešetrovaní v rokoch 2005 – 2009 vykonaných podľa ustanovení článkov 5 a 10 základných nariadení.